แบ่งชำระภาษี 3 งวด
โดย...สมชาย ชูเกตุ
25 มี.ค. 2559

โดย...สมชาย ชูเกตุ
การยื่นแบบแสดงรายการภาษีเงินได้บุคคลธรรมดาประจำปีภาษี 2558 (ภ.ง.ด.90 และ ภ.ง.ด.91) หากยื่นเสียภาษีด้วยแบบฟอร์มกระดาษที่สำนักงานสรรพากรพื้นที่สาขา วันสุดท้ายของการยื่นแบบตรงกับวันพฤหัสบดีที่ 31 มี.ค. 2559 หากไปยื่นแบบหลังวันที่ 31 มี.ค. 2559 ต้องเสียค่าปรับและเงินเพิ่มกรณีมีภาษีชำระ แต่หากยื่นแบบผ่าน www.rd.go.th ได้รับการขยายกำหนดเวลายื่นแบบออกไปอีก 8 วัน วันสุดท้ายคือ วันศุกร์ที่ 8 เม.ย. 2559 โดยไม่ต้องเสียค่าปรับและเงินเพิ่ม
ผู้เสียภาษีที่ยื่นแบบเสียภาษีและมีจำนวนภาษีชำระตั้งแต่ 3,000 บาทขึ้นไป กฎหมายให้สิทธิแบ่งชำระภาษีออกเป็น 3 งวด งวดละเท่าๆ กัน โดยไม่ต้องเสียเงินเพิ่ม หรือที่คนทั่วไปมักเรียกกันว่า ดอกเบี้ย แต่อย่างใด การแบ่งชำระภาษีช่วยบรรเทาภาระแก่ผู้เสียภาษีที่ต้องจ่ายเงินก้อนโต หรือผู้เสียภาษีที่มีความจำเป็นต้องนำเงินไปใช้ในสิ่งที่จำเป็นก่อน ถ้าหากผู้เสียภาษีได้ยื่นแบบและมีภาษีชำระต่ำกว่า 3,000 บาท จะไม่ได้สิทธิแบ่งชำระภาษี 3 งวด
ผู้เสียภาษีที่ยื่นแบบเสียภาษีเงินได้บุคคลธรรมดาประจำปีภาษี 2558 ที่ยื่นเสียภาษีด้วยแบบฟอร์มกระดาษ หรือยื่นแบบเสียภาษีผ่าน www.rd.go.th และมีภาษีชำระตั้งแต 3,000 บาทขึ้นไป สามารถใช้สิทธิแบ่งชำระภาษี 3 งวด งวดละเท่าๆ กันได้ โดยไม่ต้องเสียเงินเพิ่มกรณีมีภาษีชำระ ต้องยื่นแบบและชำระภาษี ดังนี้
1.งวดที่ 1 กรณียื่นเสียภาษีด้วยแบบฟอร์มกระดาษที่สำนักงานสรรพากรพื้นที่สาขา ต้องชำระงวดแรกพร้อมกับการยื่นแบบและต้องยื่นแบบไม่เกินวันพฤหัสบดีที่ 31 มี.ค. 2559 สำหรับการยื่นแบบผ่าน www.rd.go.th ได้รับการขยายกำหนดเวลาออกไปอีก 8 วัน จนถึงวันศุกร์ที่ 8 เม.ย. 2559 ต้องชำระงวดแรกภายในกำหนดเวลาดังกล่าว
2.งวดที่ 2 กรณียื่นเสียภาษีด้วยแบบฟอร์มกระดาษที่สำนักงานสรรพากรพื้นที่สาขา ต้องชำระภาษีงวดที่ 2 ภายในเดือน เม.ย. 2559 สำหรับการยื่นแบบผ่าน www.rd.go.th ต้องชำระภาษีงวดที่ 2 ภายในวันที่ 8 พ.ค. 2559
หากไม่ชำระภาษีงวดที่ 2 ภายในกำหนดเวลาดังกล่าว หรือชำระน้อยกว่าจำนวนที่กำหนด จะหมดสิทธิแบ่งชำระภาษี 3 งวด ต้องชำระภาษีส่วนที่เหลือในงวดที่ 2 และ 3 ทั้งหมด พร้อมชำระเงินเพิ่มอัตราร้อยละ 1.5 ต่อเดือนของจำนวนภาษีงวดที่ 2 และ 3 โดยนับจำนวนเดือนคิดเงินเพิ่มตั้งแต่เดือน เม.ย. 2559 เป็นต้นไป ยิ่งชำระภาษีล่าช้าออกไปและจำนวนเดือนมากขึ้น จะส่งผลให้เงินเพิ่มสูงขึ้นไปด้วย
3.งวดที่ 3 กรณียื่นเสียภาษีด้วยแบบฟอร์มกระดาษที่สำนักงานสรรพากรพื้นที่สาขา ต้องชำระภาษีงวดที่ 3 ภายในเดือน พ.ค. 2559 สำหรับการยื่นแบบผ่าน www.rd.go.th ต้องชำระภาษีงวดที่ 3 ภายในวันที่ 8 มิ.ย. 2559
กรณีที่ได้ชำระภาษีงวดที่ 2 ภายในกำหนดเวลา แต่ไม่ชำระภาษีงวดที่ 3 ภายในกำหนดเวลา ต้องชำระภาษีส่วนที่เหลือในงวดที่ 3 พร้อมเงินเพิ่มอัตราร้อยละ 1.5 ต่อเดือนของจำนวนภาษีงวดที่ 3 โดยนับจำนวนเดือนคิดเงินเพิ่มตั้งแต่เดือน เม.ย. 2559
ผู้เสียภาษีที่ยื่นแบบเสียภาษีเงินได้บุคคลธรรมดาประจำปีภาษี 2558 (ภ.ง.ด.90 และ ภ.ง.ด.91) หากมีภาษีชำระตั้งแต่ 3,000 บาทขึ้นไป มีสิทธิแบ่งชำระภาษี 3 งวด งวดละเท่าๆ กัน โดยไม่ต้องเสียเงินเพิ่มแต่อย่างใด แต่ต้องเป็นไปตามหลักเกณฑ์ที่กล่าวมาข้างต้น
สวัสดีครับ